Μητροπολίτης Ικονίου Θεόληπτος

Ο **Μητροπολίτης Θεόληπτος** (κατά κόσμον *Ιάκωβος Φενερλής*, Θεραπειά Κωνσταντινούπολης, 17 Απριλίου 1957), είναι Έλληνας θεολόγος και ιεράρχης του Οικουμενικού Πατριαρχείου, ο οποίος διατελεί Μητροπολίτης Ικονίου από το 2000. 

Υπηρέτησε ως Μέγας Πρωτοσύγκελλος του Οικουμενικού Πατριαρχείου από το 1995 έως το 2008.  

## Βιογραφία
### Πρώτα χρόνια και σπουδές
Ο κατά κόσμον Ιάκωβος Φενερλής γεννήθηκε τον Απρίλιο του 1957 στα Θεραπειά της Κωνσταντινούπολης, όπου και μεγάλωσε. Είναι ο πρωτότοκος γιος της Όλγας Βλαχοπούλου (1921–2018) και του Γεωργίου Φενερλή (1921–2007). Τα εγκύκλια γράμματα έλαβε στην Αστική Σχολή των Θεραπειών. Αποφοίτησε από το Ζωγράφειο Λύκειο Κωνσταντινουπόλεως το έτος 1975. Μετά τις εγκύκλιες και τις λυκειακές σπουδές του, μετέβη ως υπότροφος του Οικουμενικού Πατριαρχείου και σπούδασε θεολογία στη Θεολογική Σχολή του Αριστοτελείου Πανεπιστημίου Θεσσαλονίκης, από όπου έλαβε το πτυχίο του το 1979, αποφοιτώντας με βαθμό «άριστα».  

Κατά τη διάρκεια και με το πέρας των σπουδών του στη Θεσσαλονίκη, διέμεινε στην Πατριαρχική και Σταυροπηγιακή Ιερά Μονή των Βλατάδων, όπου συνδέθηκε στενά με τον καθηγητή λειτουργικής Ιωάννη Φουντούλη, και πραγματοποίησε επιστημονική μελέτη και διατριβή πάνω στη λειτουργική και την πατερική γραμματεία στο Πατριαρχικό Ίδρυμα Πατερικών Μελετών.

### Ιερατική και αρχιερατική πορεία
Στις 27 Απριλίου 1977, ύστερα από την συμμαρτυρία του Μητροπολίτη Ιερισσού Νικοδήμου, χειροτονήθηκε στον βαθμό του διακόνου στον Πάνσεπτο Πατριαρχικό και Καθεδρικό Ιερό Ναό Αγίου Γεωργίου στο Φανάρι, από τον πνευματικό του πατέρα, τότε Μητροπολίτη Φιλαδελφείας και μετέπειτα Πατριάρχη Βαρθολομαίο, λαμβάνοντας το όνομα Θεόληπτος.   

Υπηρέτησε στην Πατριαρχική Αυλή επί πατριαρχιών Δημητρίου και Βαρθολομαίου, διακονώντας διαδοχικά ως πατριαρχικός διάκονος, ως Διάκονος της Σειράς, ως Τριτεύων των πατριαρχικών διακόνων, ως Δευτερεύων των πατριαρχικών διακόνων και, τέλος, ως Μέγας Αρχιδιάκονος του Οικουμενικού Πατριαρχείου από το 1995 έως το 1997. Κατά την περίοδο της αρχιδιακονίας του, λόγω χηρείας της θέσης του Μεγάλου Πρωτοσυγκέλλου, αναπλήρωσε τα καθήκοντα της Μεγάλης Πρωτοσυγκελλίας ως Μέγας Πρωτοσυγκελλεύων.

Στις 21 Νοεμβρίου 1997 χειροτονήθηκε στον Πάνσεπτο Πατριαρχικό Ναό, στο βαθμό του πρεσβυτέρου από τον Οικουμενικό Πατριάρχη Βαρθολομαίο, λαμβάνοντας την ίδια ημέρα το εκκλησιαστικό οφφίκιο του Αρχιμανδρίτη του Οικουμενικού Θρόνου.

Υπηρέτησε ως Μέγας Πρωτοσύγκελλος των Πατριαρχείων (1997 έως 2000) και κατόπιν της εκλογής του σε μητροπολίτη Ικονίου, συνέχισε να ασκεί τα καθήκοντα της Μεγάλης Πρωτοσυγκελλίας, ως Μέγας Πρωτοσυγκελλεύων του Οικουμενικού Πατριαρχείου, έως τον Φεβρουάριο του 2008, οπότε και παραιτήθηκε οικοθελώς από τη θέση. 

Στις 4 Σεπτεμβρίου 2000, ύστερα από πρόταση του Οικουμενικού Πατριάρχη Βαρθολομάιου, η Αγία και Ιερά Σύνοδος του Οικουμενικού Πατριαρχείου, τον εξέλεξε Μητροπολίτη Ικονίου. Χειροτονήθηκε στο επισκοπικό αξίωμα στις 10 Σεπτεμβρίου του ιδίου έτους, στον Πάνσεπτο Πατριαρχικό Ιερό Ναό του Αγίου Γεωργίου στο Φανάρι, από τον Πατριάρχη Βαρθολομαίο, συμπαραστατούμενο από αρχιερείς του Οικουμενικού Πατριαρχείου. 

Ο Μητροπολίτης Θεόληπτος, αποτελεί σημαντικό στέλεχος του Οικουμενικού Πατριαρχείου, και είναι στενός συνεργάτης του Πατριάρχη Βαρθολομαίου. Σήμερα αποτελεί μέλος της Πατριαρχικής Κεντρικής Εκκλησιαστικής Επιτροπής και μέλος του νομικού συμβουλίου του Οικουμενικού Πατριαρχείου.

## Αντιδράσεις
Κατά το 2025, αναφορές που αποδόθηκαν σε λογαριασμό κοινωνικής δικτύωσης του Μητροπολίτη Ικονίου, προκάλεσαν δημόσιο σχολιασμό, καθώς σχετίζονταν με τη Μαρία Καρυστιανού. Ο Οικουμενικός Πατριάρχης Βαρθολομαίος παρενέβη θεσμικά και κάλεσε τον Μητροπολίτη να προβεί σε δημόσια συγγνώμη, στην οποία ο ίδιος ανταποκρίθηκε, χωρίς να διευκρινιστεί εάν οι αναρτήσεις προήλθαν από τον ίδιο ή από διαχειριστή του λογαριασμού. 

## Παραπομπές


Κατηγορία:Μητροπολίτες Ικονίου
Κατηγορία:Ιεράρχες του Οικουμενικού Πατριαρχείου
Κατηγορία:Πρωτοσύγκελλοι του Οικουμενικού Πατριαρχείου
Κατηγορία:Κωνσταντινουπολίτες Έλληνες
Κατηγορία:Απόφοιτοι της Θεολογικής Σχολής του Αριστοτελείου Πανεπιστημίου Θεσσαλονίκης